Upington-tronkbewaarder glo met dwelms betrapArgieffoto ŉ 50-jarige beampte van die departement van korrektiewe dienste in Upington in die Noord-Kaap is deur die Valke in hegtenis geneem nadat hy glo dwelmmiddels ter waarde van R15 000 by hom gehad het. “Die man is die afgelope naweek by sy werkplek by die gevangenis in Upington in hegtenis geneem,” het Philani Nkwalasi, woordvoerder van die polisie se prioriteitsmisdaadeenheid (Valke), Woensdag gesê. “Die man se kollegas het glo op inligting reageer en die dwelmmiddels ter waarde van R15 000 glo in sy besit gevind.” Die man is dadelik in hegtenis geneem en die Valke is ontbied om ondersoek in te stel. “Hy het Dinsdag in die hof verskyn en is vrygelaat op borgtog van R2 000,” het Nkwalasi bygevoeg. Hy moet op 8 Augustus weer in die hof verskyn.